OBH. 880/1999.
Az állampolgári jogok országgyűlési biztosa általános helyettesének jelentése
Előadó: Ludányiné Dr. Sasadi Zsuzsanna

Az Alkotmány 2. §  (1) bekezdésében deklarált jogállamiságból fakadó jogbiztonság követelményével összefüggésben nem okoz visszásságot, ha a vagyonkezelő hibás teljesítése miatt a bérleményben az elrendelt javításokat nem végzik el.
         Panaszos beadványában sérelmezte, hogy az ÁNTSZ által előírt javításokat nem végezte el a Vagyonkezelő Rt. Jelenlegi lakását csak határozott időre utalta ki a Pesterzsébet Önkormányzatának Polgármesteri Hivatala, melyet kérésére sem akarják határozatlan idejűre változtatni és meghosszabbításáról sem intézkedtek.
        Mivel a panasz összefüggésbe hozható az Alkotmány 2.§(1) bekezdésbe foglalt független demokratikus jogállamisághoz kapcsolódó jogbiztonság elvével, tájékoztatást kértem  Pesterzsébet Önkormányzatának jegyzőjétől, aki határidőben kivizsgálta a panaszos ügyét.
     Az 1999. május 9.-én készült jegyzőkönyv tanúsága szerint a panaszos állandó lakásának műszaki átvétele még nem történt meg. A helyszínen jelen volt az ügyfél, az ÁNTSZ, a műszaki osztály és a vagyonkezelő képviselője is. A jegyzőkönyv szerint az előírt munkálatokat a vagyonkezelő Rt. nem végezte el, a kéményseprő és érintésvédelmi szakvéleményt nem szerezte be. 1999. április 30.-ig kötelezték a hiánypótlásra a Részvénytársaságot. Az ügyfélnek  az ideigelenesen kiutalt lakásra határozott időre szóló szerződését a munkálatok elvégzéséig meghosszabbították. A helyszínen felvett jegyzőkönyvből kitűnik, hogy a tatarozási munkák elvégzése után, ha a lakás műszaki átvétele megtörtént panaszos visszaköltözhet határozatlan időre kiutalt lakásába.  A lakásbérlője kifogásait közölheti a Vagyonkezelő Rt.-gal. Ha  a kifogásolt hibákat nem javítják ki, úgy hibás teljesítés miatt a bíróságtól kérhet jogorvoslatot.  Mivel határozatlan idejű lakásbérleti szerződéssel panaszos már rendelkezik és a bérlemény javítását az ÁNTSZ szakvéleményére figyelemmel a tulajdonos Önkormányzat elrendelte, a határozott időre szóló bérleti szerződést határozatlan idejűre nem indokolt módosítani.
	A jegyzőkönyv szerint  a bérlő ragaszkodik az ajtó és ablak javításához. A  lakások és helyiségek    bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 13. § (1) bekezdése szerint: Ha a felek eltérően nem állapodnak meg, a bérlő köteles gondoskodni a lakás burkolatainak, ajtóinak, ablakainak és berendezéseinek a karbantartásáról, felújításáról, pótlásáról, illetőleg cseréjéről. Amennyiben a lakásbérleti szerződés eltérő rendelkezést nem tartalmaz, úgy a  panaszos nem követelheti a Vagyonkezelő Rt.-tól a nyílászárók javítását.
	Fentiekből kitűnik, hogy a Vagyonkezelő Rt. mulasztott, hiszen a kitűzött határidőre nem végezte el az előírt munkálatokat, azaz  gazdálkodó szerv  hibás teljesítése idézte elő panaszos sérelmét.  A beadvány tárgya tehát a hatóság eljárásával nem függ össze. Vizsgálatom során alkotmányos jogokkal összefüggő visszásságot nem észleltem.

Budapest, 1999 június 30.

Dr. Polt Péter